Нарткъалэ курыт еджапIэщIэ щаухуэн папщIэ Къэбэрдей-Балъкъэрым сом мелуан 424-рэ къыхуаутIыпщ
УФ-м и Правительствэм и УнафэщI Мишустин Михаил Iэ щIидзащ Къэбэрдей-Балъкъэрым сом мелуан 424,6-м щIигъу къызэрыхуаутIыпщынур къыщыгъэлъэгъуа унафэм. А ахъшэр трагъэкIуэдэнущ еджакIуэ 500-м ятещIыхьауэ Нарткъалэ щаухуэну школыщIэм. Унафэм зэрыщыубзыхуамкIэ, субсидиехэр нэгъуэщI щIыналъэ 28-ми яIэрыхьэнущ.
КъБР-м и Iэтащхьэ КIуэкIуэ Казбек къыхигъэбелджылыкIащ щIыналъэхэм егъэджэныгъэ IэнатIэм гулъытэ хэха мы зэманым зэрыщагъуэтыр — ар къыхэщауэ щытащ Урысейм и Президент Путин Владимир мы гъэм и мэлыжьыхьым Федеральнэ Зэхуэсым Зэрызыхуигъэзам. «Урысейм и Правительствэм и унафэр хуэгъэпсащ курыт еджапIэхэм щIэныгъэ щызрагъэгъуэтыну ныбжьыщIэ нэхъыбэм Iэмал яIэным, зы кIуэгъуэу еджэхэм я бжыгъэм хэгъэхъуэным. ТыншыпIэ псори зыхэт, и теплъэкIи дахэ, сыткIи зыхуей хуэза иджырей школыр дэтхэнэ еджакIуэм дежкIи хъун хуейщ лъагапIэщIэхэм нэсынымкIэ IэмалыщIэхэр къезыт щIыпIэ», — къыхигъэщхьэхукIащ КIуэкIуэм.
Нарткъалэ еджапIэщIэ щыухуэным мы гъэм щIадзэну я мурадщ, проектыр зэхалъхьакIэщ икIи школыр щащIыну щIыпIэри яубзыхуащ. Проектыр ягъэзэщIэнущ УФ-м «Егъэджэныгъэ IэнатIэм зегъэужьын» и къэрал программэу 2021 — 2023 гъэхэм ятещIыхьам хыхьэу.
2021 гъэм къыщыщIэдзауэ 2023 гъэ пщIондэ курыт еджапIэщIэу 6-м лэжьэн щыщIадзэнущ республикэм. Дызэрыт илъэсым яухынущ курыт еджапIищ — ныбжьыщIэ 500 щIэхуэу Шэджэм къалэм, цIыху 250-м ятещIыхьауэ Солдатскэ станицэм, цIыху 440-м ятещIыхьауэ Ново-Ивановскэм щащIхэр. 2022 гъэм яухыну я мурадщ еджакIуэ 785-рэ щIэхуэну Прохладнэ къалэм, цIыкIу 500-м ятещIыхьауэ Куба къуажэм дащIыхьыну еджапIэхэр. Абыхэм я ухуэныгъэр зэман гъунэгъум кърагъэжьэнущ.
Республикэм и щыхьэрми школыщIэхэр щыухуэн лэжьыгъэм адэкIи пащэнущ. Фигу къэдгъэкIыжынщи, 2019 гъэм Налшык щатащ Къэбэрдей-Балъкъэрым щынэхъ ин дыдэ 33-нэ курыт еджапIэщIэр — сабий 1224-рэ щIэхуэу. Иджыпсту яужь итщ иджыри еджапIищ къалащхьэм щыухуэным ехьэлIа Iуэхухэм. Абыхэм ящыщ зым ныбжьыщIэ 1500-рэ щIэхуэнущ.
КъБР-м и Iэтащхьэмрэ Правительствэмрэ я пресс-IуэхущIапIэ.
